इस गल्ला गी जानने लेई जे पुराण ते कारकां-बारां किन्ने-क कोला दा साहित्य होई सकदे न, इन्दी भाशा ते इन्दिएं कत्थें दी घटनाएं दा मलान करने कन्ने गै गल्ल साफ होई जन्दी ऐ। पुराणें दी भाशा ते संस्कृत ही, पर डोगरी दिएं कारकें-बारें दी भाशा नां गै प्राकृत काल दी बनदी ऐ ते नां गै ओ अपभ्रंश काल दियां रचनां होई सकदियां न। कारकें-बारें दी भाशा गी कुसै बी ढंगा कन्ने डोगरी-प्राकृत जां डोगरी-अपभ्रंश नईं गलाई सकन हुन्दा। भाशा दे लेहाजा कन्ने कारकें-बारें दी भाशा अज्जा-कल्ला दी बोल-चाल आली आम डोगरी दै जां ओदिएं बोलिएं कन्ने इन्नी मती रलदी-मिलदी ऐ, जे ओदे च ता-पा दा गै फर्क बनदा ऐ।